Document ID: 32007R0884

REGOLAMENT TAL-KUMMISSJONI (KE) Nru 884/2007
tas-26 ta’ Lulju 2007
dwar miżuri ta’ emerġenza li jissospendu l-użu ta’ E 128 Aħmar 2Ġ bħala kulur alimentari
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sikurezza ta’ l-Ikel u jistabbilixxi proċeduri fi kwistjonijiet ta’ sikurezza ta’ l-ikel (1), u b’mod partikolari l-Artikolu 53(1) tiegħu,
Billi:
(1)
Skond l-Artikolu 53(1) tar-Regolament (KE) Nru 178/2002 il-Kummissjoni tista’ tissospendi t-tqegħid fis-suq jew l-użu ta’ ikel li x’aktarx jikkostitwixxi riskju serju għas-saħħa tal-bniedem, meta riskju tali ma jistax jitrażżan b’mod sodisfaċenti permezz ta’ miżuri li jittieħdu mill-Istati Membri kkonċernati.
(2)
Id-Direttiva 94/36/KE tal-Parlament Ewropew u tal-Kunsill tat-30 ta’ Ġunju 1994 dwar kuluri għall-użu fl-oġġetti ta’ l-ikel (2) tawtorizza fl-Anness I tagħha l-użu tal-kulur E 128 Aħmar 2Ġ fl-oġġetti ta’ l-ikel. Skond l-Anness IV ta’ dik id-Direttiva l-kulur E 128 Aħmar 2Ġ huwa permess li jintuża fiz-zalzett tal-kolazzjon b’kontenut minimu ta’ ċereali ta’ 6 % u fil-laħam tal-bergers b’kontenut minimu veġetali u/jew ċereali ta’ 4 %. Fiż-żewġ tipi ta’ ikel huwa permess livell massimu ta’ 20mg/kk.
(3)
L-użu ta’ dak il-kulur kien permess fuq il-bażi ta’ l-opinjoni tal-Kumitat Xjentifiku dwar l-Ikel espressa fis-27 ta’ Ġunju 1975 (3). Il-Kumitat alloka konsum aċċettabbli ta’ kuljum (ADI) ta’ 0.1 mg/kg tal-piż tal-ġisem għal E 128 Aħmar 2Ġ.
(4)
L-addittivi ta’ l-ikel għandhom jinżammu taħt osservazzjoni kontinwa u għandhom jiġu evalwati mill-ġdid meta meħtieġ fid-dawl tal-kondizzjonijiet dejjem jinbidlu ta’ l-użu u tat-tagħrif xjentifiku ġdid. Minħabba li l-evalwazzjonijiet oriġinali ta’ bosta addittivi ta’ l-ikel saru numru ta’ snin ilu, il-Kummissjoni Ewropea ħasset il-ħtieġa għal valutazzjoni sistematika mill-ġdid ta’ l-addittivi awtorizzati kollha ta’ l-ikel sabiex tivverifika jekk għadhiex valida l-evalwazzjoni attwali ta’ sikurezza. Għalhekk, il-Kummissjoni talbet lill-Awtorità Ewropea tas-Sikurezza ta’ l-Ikel (l-EFSA) biex tivvaluta mill-ġdid l-addittivi kollha ta’ l-ikel attwalment awtorizzati fl-UE.
(5)
F’dan il-kuntest il-Bord Xjentifiku ta’ l-EFSA dwar l-addittivi ta’ l-ikel, il-ħwawar, addittivi awżiljari u materjali għall-ipproċessar f’kuntatt ma’ l-ikel ivvaluta mill-ġdid is-sikurezza tal-kulur 128 Aħmar 2Ġ u adotta opinjoni (4) fil-5 ta’ Lulju 2007.
(6)
L-EFSA bbażat l-evalwazzjoni tagħha fuq il-konklużjonijiet tar-rapport ta’ l-evalwazzjoni (5) tar-riskju dwar l-aniline. Dak ir-rapport ikkonkluda li l-aniline għandu jitqies bħala karnoċenu li għalih ma jistax jiġi eskluż mekkaniżmu ġenotossiku. Minħabba li l-kulur E 128 Aħmar 2Ġ huwa metabolizzat malajr u b’mod estensiv għall-analine, l-EFSA kkonkludiet li jkun prudenti li s-sustanza titqies bħala waħda ta’ tħassib għas-sigurtà. Konsegwentament, l-EFSA rtirat l-ADI għall-kulur E 128 Aħmar 2Ġ. Minkejja dan, l-EFSA qieset li l-mekkaniżmu ta’ l-aniline li jikkawża t-tumur għandu jiġi ċċarat b’mod ulterjuri, jiġi ppruvat li huwa prodott biss minn ċertu livell ’il fuq u/jew ir-relevanza tiegħu għall-bniedem hija negliġibbli, il-kulur E 128 Aħmar 2Ġ jista’ jiġi vvalutat mill-ġdid darb’ oħra għall-użu bħala addittiv ta’ l-ikel.
(7)
Meta wieħed iqis li addittiv ta’ l-ikel jista’ jintuża biss meta hemm evidenza li l-użu tiegħu ma jagħmilx ħsara għas-saħħa, id-Direttiva 94/36 KE għandha tiġi amendatā sabiex tipprojbixxi l-użu tal-kulur E 128 Aħmar 2Ġ.
(8)
Sadanittant, minħabba li l-kulur E 128 Aħmar 2Ġ probabbli jikkostitwixxi riskju serju għas-saħħa tal-bniedem, huwa xieraq, sabiex jiġi żgurat il-livell għoli ta’ ħarsien tas-saħħa magħżul fil-Komunità, li jiġi sospiż b’effett immedjat l-użu tal-kulur E 128 Aħmar 2Ġ fl-ikel u t-tqegħid fis-suq u l-importazzjoni ta’ ikel li fih il-kulur E 128 Aħmar 2Ġ.
(9)
Permezz tad-Direttiva 94/36/KE, il-kulur E 128 Aħmar 2Ġ huwa legalment awtorizzat għall-użu fl-Istati Membri kollha. Għalhekk, tinħtieġ miżura li tinfirex mal-Komunità kollha.
(10)
Il-Kummissjoni se żżomm dan ir-Regolament taħt reviżjoni regolari filwaqt li tqis it-tagħrif xjentifiku ġdid.
(11)
Wara li tiġi kkunsidrata n-natura tar-riskju, dan ir-Regolament għandu jidħol fis-seħħ minnufih.
(12)
Filwaqt li jitqiesu r-raġunijiet tekniċi u ekonomiċi, għandhom jiġu stipulati perjodi tranżitorji sabiex ikopru zalzett tal-kolazzjon u laħam tal-bergers li fihom il-kulur E 128 Aħmar 2Ġ, li tqiegħdu fis-suq skond id-Direttiva 94/36/KE kif ukoll kunsinni li ntbagħtu minn pajjiżi terzi għall-Komunità qabel id-data ta’ l-applikazzjoni ta’ dan ir-Regolament.
(13)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
1. L-użu tal-kulur E 128 Aħmar 2Ġ fl-ikel, kif imsemmi fl-Anness IV għad-Direttiva 94/36/KE, huwa sospiż.
2. It-tqegħid fis-suq ta’ l-ikel li fih il-kulur E 128 Aħmar 2Ġ huwa sospiż.
3. L-importazzjoni ta’ l-ikel li fih il-kulur E 128 Aħmar 2Ġ huwa sospiż.
Artikolu 2
1. Permezz ta’ l-Artikolu (1)2, iz-zalzett tal-kolazzjon u l-laħam tal-bergers li fihom il-kulur E 128 Aħmar 2Ġ li tqiegħdu fis-suq skond id-Direttiva 94/36/KE qabel id-data tad-dħul fis-seħħ ta’ dan ir-Regolament jistgħu jiġu kkummerċjalizzati sad-data tagħhom ta’ “ikkonsma sa” jew id-data tagħhom ta’ dewmien minimu.
2. L-Artikolu 1 ma għandux japplika għall-kunsinni ta’ zalzett tal-kolazzjon u l-laħam tal-bergers li fihom il-kulur E 128 Aħmar 2Ġ fejn l-importatur ta’ oġġetti tali ta’ l-ikel jista’ juri li ntbagħtu mill-pajjiż terz ikkonċernat u li kienu jinsabu fi triqthom lejn il-Komunità qabel id-data tad-dħul fis-seħħ ta’ dan ir-Regolament.
Artikolu 3
Dan ir-Regolament għandhu jidħol fis-seħħ fil-jum wara dak tal-publikazzjoni tiegħu fil-Ġurnal Uffiċjali tal-Komunità Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 26 ta’ Lulju 2007.

Labels: 3
0
4
17